Notum facimus quod dominus Waltherius abbas S. Martini Eduensis suburbii, in crastinum festivitatis S. Bretii in capitulo prefate ecclesie residens, laudantibus omnibus qui aderant fratribus, concessit Deo et S. Marie de Firmitate et monachis ibi Deo famulantibus sub regimine domini Bartholomei abbatis capellam S. Nicholai sitam juxta silvam que vulgo vavra S. Martini vocatur, cum omnibus appenditiis suis, pratis, terris cultis et incultis. Similiter predictam vavram ac quidquid juris ecclesia S. Martini in antefatis habebat totum ecclesie de Firmitate perpetuo possidendum tradidit. Hoc etiam tali fecit conditione ut singulis annis in crastinum purificationis S. Marie, apud Canabas decem solidos Cabilonensis monete monachi de Firmitate monachis S. Martini persolvant. Concessit etiam ecclesia S. Martini monachis ecclesie prefate quidquid de casamento S. Martini comes Cabilonensis eis contulerat. Si vero monachi de Firmitate quandoque pro predicto censu condignam voluerint facere commutationem, dictum est ut monachi S. Martini equivalentem recipiant. Statutum est insuper ut inter has prefatas ecclesias talis teneatur fraternitas ut propter hospitalitatem que omnibus debetur monachis, cum fratres ecclesiarum invicem obierint, accepto brevi officium defunctorum in utraque ecclesia pro fratribus celebretur. Acta sunt ista anno ab incarnatione domini millesimo centesimo quadragesimo octavo, epacta X, indictione XII, concurrens V, regnante Ludovico rege Francorum ac redeunte de transmarinis partibus. Testes Robertus Heremita possessor predicti loci, Johannes socius ejus, Symon archipresbyter Cabilonis, Bernardus sacerdos de Maciaco, Bernardus Deli canonicus Cabilonis. Signa domini Philippi, Bernardi prioris, Bernardi secretarii, Anserici de Grangis et Roberti de Canavis. Testes adhuc Aymo Brutez de Buissi. Humbertus de Buissi, Robertus de Til (en Chalonnais).